趙資政招賞川海棠次袁和叔韻
作者：樓鑰
朝代：宋

paragraphs: 少陵千古詩人傑，每見名花輒題絕。
錦棠無如蜀川盛，見說千林天染纈。
大篇短章合無數，忍對此花舌如結。
黄鵠銜子萬里來，春光頗向東南洩。
槹閒老子携春歸，移石鬰林表高潔。
崇桃炫晝不足言，紅艷燒林疑益烈。
棠梨小紅自退聽，不待騷人定優劣。
兩登蜀道歸海濱，一琴一龜全晚節。
嘉招容我到花下，春酒新篘公自挈。
攀翻亂插人共醉，十二金釵不成列。
袁安參坐爲長哦，同氣相求磁石鐵。
不須高燭映紅粧，佳月自能明作哲。
紅潮滿頰卧林間，風流誰敢來分別。